निर्माल्य संकलन कुंडांचा पर्यावरणपूरक उपक्रम : पिंपरी-चिंचवड महापालिकेची अभिनव संकल्पना

पिंपरी-चिंचवड: पिंपरी- चिंचवड महापालिकेने गणेशोत्सवाच्या पार्श्वभूमीवर पर्यावरण रक्षण व शाश्वत विकासासाठी अभिनव उपक्रम हाती घेतला आहे. शहरातील प्रमुख विसर्जन स्थळांवर ‘निर्माल्य संकलन कुंडे’ उभारण्यात आले असून, भाविकांनी विसर्जनावेळी हार, फुले, माळा आणि पूजेचे साहित्य थेट नदीत न टाकता या कुंडांमध्ये टाकण्याचे आवाहन करण्यात आले आहे.

हा उपक्रम महापालिका आयुक्त शेखर सिंह, अतिरिक्त आयुक्त विजयकुमार खोराटे आणि उपायुक्त सचिन पवार यांच्या मार्गदर्शनाखाली आरोग्य विभागामार्फत राबविण्यात येत आहे.

निर्माल्याचा पुनर्वापर : खत आणि सुगंधी द्रव्य निर्मिती पिंपरी-चिंचवड

महापालिकेच्या या उपक्रमात जमा झालेले निर्माल्य पुढे सेंद्रिय खत निर्मितीसाठी वापरण्यात येणार आहे. त्याचबरोबर त्यावर प्रक्रिया करून सुगंधी द्रव्ये तयार करण्याचाही मानस आहे. त्यामुळे जलप्रदूषण टाळण्याबरोबरच पुनर्वापर संस्कृतीलाही चालना मिळणार आहे.

“गणेश विसर्जनासाठी येणाऱ्या भाविकांनी आवर्जून निर्माल्य कुंडांचा वापर करावा. नद्या, तलाव स्वच्छ ठेवणे ही आपली सामूहिक जबाबदारी आहे. नागरिकांचा सक्रिय सहभाग मिळाल्यास हा उपक्रम यशस्वी होईल आणि पर्यावरणपूरक गणेशोत्सव आपल्याला साजरा करता येईल.”
– सचिन पवार, उपायुक्त

महत्त्वाचे फायदे…

जलप्रदूषण टळेल

निर्माल्याचा शाश्वत वापर

सेंद्रिय खत निर्मिती

सुगंधी द्रव्य उत्पादन

पुनर्वापर संस्कृतीस चालना

नागरिकांमध्ये स्वच्छतेविषयी जागरूकता